**1.1**

30 perc

**A SZOCIOLÓGIA TÁRGYA, JELLEMZŐI, ELŐTÖRTÉNETE**

**ALAPFOGALMAK**

**Tudomány:** meghatározott tárgykörhöz kapcsolódó ismeretek komplex rendszere, amely megállapításait, következtetéseit tudományos módszer segítségével vonja le. A tudományos módszer lényege, hogy a vizsgálandó tárgykörrel összefüggésben konkrét problémákat fogalmazunk meg, ezek elméleti megoldásaként hipotéziseket állítunk fel, majd hipotéziseink helyességét a valóságból nyert információk segítségével ellenőrizzük.

**A szociológia, mint tudomány:**

**A szociológia** a társadalom törvényszerűségeit kutató tudomány, egyfajta társadalomismeret. A XIX. század második felében különvált a filozófiától, az iparosodás és kapitalizálódás súlyos társadalmi problémáira összpontosított. Ma elsősorban a társadalmi problémákat kutatja, elemzi. A szociológia segít a társadalom tagjait társadalmi környezetük megértésében, és segítséget nyújt konkrét társadalmi problémák megoldásában is. A szociológia a tudományos megismerés kritériumai szerint, a valósággal való összevetés útján végzi kutatásait, azaz empirikus módszerekkel dolgozó tudomány.

**Empirikus módszerek:**

A tudományos megismerés azon módszereinek gyűjtőneve, amelyek a közvetlen vagy közvetett tapasztaláshoz kötődnek. Az empirikus módszerekkel nyert adatok fontos szerepet játszanak mind a hipotézisek felállításában, mind pedig azok ellenőrzésében.

**A SZOCIOLÓGIA, MINT TUDOMÁNY**

A társadalomról való gondolkodást alapvetően két tényező határozza meg:

* a társadalom fejlődéséből keletkező igények, a társadalmi problémák kihívásai
* a tudományfejlődés, a tudományos gondolkodás szintje, fogalmi rendszere és módszertana

A szociológia, mint olyan tudomány, amely a társadalmi struktúra és a társadalom fejlődési törvényeinek megismerésére törekvő tudomány ***csak a XIX. század második felében*** jelenik meg. A közösségi élet egyes kérdéseire vonatkozó reflexiók, a társadalmi tények alapján megfogalmazott általánosítások azonban szinte az emberiséggel egykorúak. Erre bizonyítékok a mágikus, vallásos jellegű szabályok, parancsok, tilalmak, magatartásformák, a közmondások, amelyek hosszú korszakok tapasztalatait fogalmazták meg (pl. az afrikai népeknél: „ A hamu annak arcába hullik vissza, aki szórja” , vagy a görög bölcsek intelmei: Vulpes pilum mutat, non mores - A róka csak a szőrét változtatja, nem a természetét.). Kétségtelen, hogy ezek nem a szociológia tudományát jelentették, de kísérletek voltak a társadalom megismerésére.

***A római társadalomban*** az államok létrejöttével kifejlődtek a jogrendszerek, megindultak az állam és a jog lényegére vonatkozó vizsgálatok, megnőtt az érdeklődés a közügyek iránt, és az a máig izgalmas kérdéskör foglalkoztatja a gondolkodókat, amely a hatalom megszerzését, megtartását, gyakorlásának technikáját jelenti (Platon, Arisztotelesz, sztoikusok és más ókori filozófiai iskolák).

***A kereszténység*** győzelmével új szemlélet alakult ki a társadalom magyarázatára. A fő kérdés az állam és az egyház viszonya volt, és a politikai, erkölcsi rendszerek filozófiai vizsgálata lett a célpont.

***A polgárság fejlődésével*** a társadalom tanulmányozása erősödik, a politika, a jog, az állam vizsgálat mellett a XVI. századtól megjelenik a gazdaság vizsgálata, majd a XVII-XVIII. század meghozza a rokonterületek kibontakozását: megjelenik a történetfilozófia, a közgazdaságtan.

*A nagy kérdés az, hogy miként lehet, hogy a társadalom struktúrájával és fejlődésével foglalkozó tudomány - a szociológia - csak a XIX. században jelenik meg?*

Ennek okait **Szczepanski** a következőken foglalja össze:

**Egyrészt:** - a társdalomról gondolkodók hosszú évtizedekig a „kell” szintjén maradtak, a filozófusok a tökéletes társadalom, a jó állam elvont kategóriáin elmélkedtek, és a „van” társadalmának vizsgálatára való áttérést csak a történelem nagy változásai érlelték meg. A valóság feltárására való igény a korábbiakban azért nem merült fel, mert a társadalomról való gondolkodás történetileg adott társadalmi rendszerek viszonyai között alakul ki, és ezek határozzák meg annak tartalmát is. Ezek a viszonyok nagyon bonyolultak, olyanok, amelyeknek vannak formalizált elemei (szervezetek, egyesületek) és vannak spontán formái (mozgalmak). Korábban a gondolkodókat a formalizált elemek foglalkoztatták, és a „mi van” kérdései, a spontán elemek háttérbe szorultak. A spontán folyamatok vizsgálata akkor következett be, amikor a tudományos gondolkodást már nem kötötték a vallási, ideológia megfontolások.

**Másrészt:** ahhoz, hogy a valóságot vizsgáljuk, hiányozott a megfelelő módszertan. Ebben a korszakban jellemző volt az emberi élet teológiai és voluntarisztikus szemlélete, és a valóság vizsgálatát korlátozta a természettudományok fejletlensége is. A valóság vizsgálatára nem álltak rendelkezésre megfelelő statisztikai és matematikai módszerek, amelyek segítették volna a „ társadalmi van” elemzését (Szczepanski, 1975).

A fenti korlátok következtében a szociológia csak a XIX. században alakult ki, de nézzük meg melyek voltak az ***előzmények?***

KÉRDÉS

Mit gondol Ön a korábbi társadalom-felfogásokról, és Ön szerint milyen tudományok hatottak a szociológia kialakulására? Mi az empirikus kutatás lényege?

**A SZOCIOLÓGIA ELŐTÖRTÉNETE**

A társadalomtudományokban az átmenetet óvatosan kell kezelnünk, mert minden kornak megvan a maga teóriája, amelyeket nem kezelhetünk csak annak függvényében, hogy abból mit használt fel az utókor. Minden doktrínának a saját kora számára van jelentősége, és annak értékét a kor kritériumaival kell mérnünk.

A társadalomról való gondolkodás az ***ókori filozófusoknál*** jelenik meg először, de miután Önök már tanultak filozófiát, ennek taglalását mellőzöm.

A ***középkor*** társadalmi gondolkodói az antikvitásból átvett eredményeket alávetették az egyházi doktrínáknak, és ezzel sajátos szintézist teremtettek. A társadalomfilozófia alaptétele az a teológiai dogmákból levezetett tézis, miszerint az emberek közösségbe való tömörülésének célja egy eszköz arra, hogy eljussunk Istenhez. A középkor jelszava: a világi hatalmat alá kell rendelni az egyháznak! Aquinói Tamás „Az uralkodók kormányzása” című művében arra a következtetésre jut, hogy a pápának hatalmat kell gyakorolnia a világi uralkodók felett, és a III. Ince korabeli Európának ez az elmélet megfelelt. Erről az időszakról fontos megjegyezni, hogy a középkor filozófusai a társadalmi gondolkodás olyan rendszerét dolgozták ki, amely következetes és eredményes volt a kor társadalmi problémáinak megoldásában.

A XIII. századtól azonban megindultak a parasztmozgalmak, eretnekmozgalmak, és az egyházi irányzatokkal ellentétes elméletek alakultak ki. Megfogalmazódott, hogy az állam feladatai és jogai különböznek, majd később ***Machiavelli*** (1496-1527) radikálisan elválasztotta egymástól az erkölcsöt és a politikát. A reformáció szétzúzta a középkori Európa egységét, ***aktív társadalmi erővé tette a közvéleményt,*** és ettől kezdve értik meg a társadalmi gondolkodók a spontán működő, semmiféle formális szervezet által nem irányított erők fontosságát.

A XVI-XVIII. században a természetjog felfedezésével az érdeklődés a dolgok természetes menete felé fordul, megjelenik az állam és jogrend szerződésből való eredeztetése, a társadalmi folyamatok szükségszerűségének hangsúlyozása. A ***természetjogi felfogás*** szerint az állam emberi alkotás, ennek ellenére szükségszerű és örök, mert az emberi természetből ered. Thomas ***Hobbes*** (1588-1679) politikailag az abszolút monarchia oldalán állt, az államra emberi szemmel tekintett, annak törvényeit az észből és a tapasztalatból vezette le. John ***Milton*** (1608-1679) a cselekvési szabadság és az individualizmus szenvedélyes védelmezője.

Az igazi ***liberális államelmélet*** magalkotója John ***Locke*** (1632-1704), aki szerint az ember természetes állapota nem a jogfosztottság, hanem az egyenlőség és a szabadság. Az államot szabad emberek megegyezése hozza létre a szabadság fenntartására, és ehhez el kell választani a törvényhozó hatalmat a végrehajtó hatalomtól, az államot az egyháztól. Ez a felfogás új utat nyitott a közösségi élet jelenségeinek kutatására.

A vizsgálódások a törvények új felfogásához vezettek, a XVIII. században a filozófiában egyre erőteljesebbé válik a pozitivista tudományfelfogás, amely döntő hatással volt a szociológia megjelenésére a XIX. században. A történetfilozófia a szociológiát közvetlenül megelőző láncszem, a két tudományterület együtt fejlődött.

A szociológia, mint empirikus tudomány akkor jelenik meg, amikor a társadalmi problémák magyarázatára már nem elegendőek az absztrakciók, a transzcendencia, amikor a feszültségek olyan méretűvé válnak, hogy azok orvoslására más módszerek szükségesek.

**A SZOCIOLÓGIA ELŐFUTÁRAI**

**Saint-Simon, Claude Henri de Rouvroy (1760-1825)**



Arisztokrata családból származott. Tizenhét évesen csatlakozott a Marquis de Lafayette vezette önkéntesekhez, s velük ment Amerikába, hogy az Anglia elleni amerikai függetlenségi háborúban a felkelők oldalán harcoljon, akiket Franciaország is támogatott anyagilag. Az 1789-es francia forradalommal szimpatizált, mint oly sok liberálisan gondolkodó nemes. 1794-ben a jakobinus diktatúra idején éppen csak elkerülte a guillotine-t. A forradalomban vagyonától megfosztották, elszegényedett, a direktórium hatalomátvétele (1795) után azonban az üzleti életben sikeres lett és gyorsan lett ismét vagyonos ember. Ezután szabadúszó értelmiségként élt megmaradt vagyonából, mint egy gazdaggá lett valamikori szolga a megtakarításaiból. A szociológia előfutára, az utópista szocializmus képviselője.

Forrás: Wikipedia

Könyveivel, melyeket 1820. és 1824. között írt, és melyek kidolgozásában új titkára Auguste Comte, a pozitivizmus későbbi megalapítója is részt vett, Saint-Simon végül egy kvázi próféta lett. A szocializmust a fejlődés szükségszerű szakaszának tekintette. Szellemi élete ugyanolyan rendszertelen, mint magánélete. Az utókor nagyon ellentmondásosan ítéli meg munkásságát: egyesek szerint zseni volt, mások szerint zűrzavaros őrült. Alaptétele, hogy a feudalizmus felbomlásával Franciaországban „káosz és zűrzavar” lépett fel, és szükséges a társadalom újjászervezése.

***Saint - Simon munkássága 3 szakaszra osztható:***

* első szakaszában úgy gondolja, hogy a tudósok és az ipari vállalkozók lehetnek az új és jobb társadalom megalkotói. A **tudomány és a technika iránti csodálata** a filozófusok és a jogászok iránti megvetésével párosul., akik „fecsegésükkel, frázis-puffogtatásukkal” csak kárt okoznak, ártalmas firkászoknak tekinti őket. A természettudományokhoz való vonzódásában egészen addig elmegy, hogy szerinte a francia parlamentnek 3 kamarásnak kellene lennie, ahol lesz: 100 szervetlen fizikus, 100 szerves fizikus és 100 matematikus.
* második szakaszában elfordul a természettudományoktól, és úgy gondolja, hogy **kell egy új társadalomtudomány,** amelynek tárgya a társadalmi jelenségek vizsgálata. Hitt a történelmi folyamatok törvényszerűségében, és kutatási módszereivel hozzájárult a szociológiai tudomány létrejöttéhez. Második gondolkodói szakaszában a kutatásmódszertan olyan eszközeit javasolja, amelyek máig helytállóak: a megfigyelés és a történeti összehasonlító módszer alkalmazásának javaslata méltán emeli Saint-Simon munkásságát a szociológia előzményei közé.
* a harmadik szakaszban eljut az **indusztriális társadalom** szükségességéig. Megítélése szerint az ipari társadalomban az egyén értékének mércéje munkájának hasznossága lesz, a politikára csak az iparosoknak lesz hatásuk, a politika alárendelődik a gazdaságnak, a politikai hatalom helyébe a gazdasági hatalom lép, megszűnnek a háborúk, és nem lesz kizsákmányolás.

Az eljövendő pozitív korszakot a tudományon alapuló eszményi társadalmi rendben látta, amely a termelőerők maximális fejlődésén nyugszik, és így az anyagi és szellemi javak bőségét teremti meg, biztosítva minden ember képességeinek szabad kibontakozását. Mindig hangsúlyozta a legszegényebb néposztály nehéz helyzetét, sőt élete vége felé azt remélte, hogy a munkásság erkölcsi nyomása megváltoztatja a kívánt irányba a burzsoázia magatartását. Saint -Simon munkásságát lehet megkérdőjelezni, de az tény, hogy módszertanával hozzájárult a szociológia kialakulásához (Szczepanski, 1975).

KÉRDÉS

Ön szerint Saint-Simon indusztriális társadalomról alkotott nézeteinek milyen hatása volt a huszadik századi társadalom-felfogásokra?

**Auguste Comte (1798-1875)**



Magát a szociológia kifejezést elsőként 1780-ban a francia esszéista Emmanuel Joseph Sieyès (1748-1836) használta egy nem publikált kéziratban. Később 1838-ban Comte definiálta a szociológia fogalmát, ezért aztán a történetírók az ő nevéhez fűzik a szociológia kialakulását. Kincstári hivatalnok fia, bigott katolikus. Később azonban megváltozik a nézete, 1816-ban kicsapják a Politechnikai iskolából republikánus és antiklerikális nézetei miatt. Egy év múlva Saint -Simon titkára lesz, majd 1824-ben szakít vele.

Forrás: Wikipedia

Auguste Comte a szociológia fogalmát és tárgyát pontosabban határozta meg, mint Saint-Simon, és módszertani ajánlásai is konkrétabbak voltak. Kapcsolatuk ellentmondásos volt, Engels 1895-ös levele szerint „Comte minden zseniális eszméjét Saint-Simontól vette át, de azzal, hogy a maga sajátos módján csoportosította, tönkrejavította őket”(Szczepanski 54.o.).

Comte alapgondolata, hogy a társadalmi rend és annak intézményei az erkölcstől függenek, az erkölcsök pedig a hitektől, eszméktől, így aztán a rend kialakításának feltétele ***egy olyan eszmerendszer kialakítása, amelyben mindenki hisz.*** Ez az eszmerendszer tudományos igazságokat foglal magába, és eszköze a pozitivizmus.

Comte az emberi szellem fejlődésének három stádiumát újrafogalmazza:

* ***teológiai szakasz*** - a jelenségeket a természetfeletti uralmával magyarázzák, a társadalomban papi és katonai uralom van,
* ***metafizikai szakasz*** - a teológiai szakasz közönséges transzformációja, a természet feletti lényeket absztrakciókkal helyettesítik, eszmék, magyarázatok születnek a társadalmi jelenségek megértésére,
* ***pozitivista szakasz*** – a társadalmi jelenségeket az elmélet és a gyakorlat összefüggésében, megfigyeléssel és kísérlettel közelítik meg.

Comte szerint a harmadik szakasz tudománya a szociológia. Pozitivizmusának genézise, hogy a társadalom funkciója az, hogy teremtse meg a rend és a haladás feltételeit. Elméletét később sokan támadták, és úgy gondolták, hogy Comte nem tett mást, mint helyettesíteni kívánta a vallást a tudománnyal. Bár elmélete nem nélkülözi a kritikákat, módszertani alapvetésével nagyban hozzájárult a szociológia kialakulásához: a tiszta megfigyelés, a kísérletezés a történeti összehasonlító módszerek a mai napig alkalmazott módszerek a szociológiában.

**A XIX. SZÁZAD EGYÉB IRÁNYZATAI**

A XIX. század első felében a társadalomelméletek négy csoportba sorolhatók:

* ***liberalizmus***
* ***utópista szocialisták***
* ***filantrópok, reformerek***
* ***marxizmus***

**Liberalizmus**

A liberalizmus a társadalmi, politikai és közgazdaságtani elméletek szerteágazó komplexusa. A gazdasági liberalizmus lényege a szabad verseny. A klasszikus közgazdaságtan alaptétele, hogy hagyni kell a gazdaságot a maga módján működni, és a spontán működés a gazdaság fejlődéséhez vezet. A közgazdaságtanban a liberalizmust kifejező jelszavak: a „laissez faire”, a szabad verseny, az állam be nem avatkozása, a szabad kezdeményezés stb. A klasszikus közgazdaságtan remekműve Adam Smith „A nemezetek gazdasága” című írása. Smith elmélete a munkamegosztásról, a produktív munkáról, valamint értékelmélete (amelyet Önök sok más kurzuson is tanulnak), nagy hatással volt a közgazdaságtan fejlődésére.

A politikában a szabadság, az individualizmus, a törvényesség, a közvélemény uralma voltak a jelszavak, a társadalmi tanokban pedig a spontán folyamatokba való be nem avatkozás, az önműködő mechanizmusok (Szczepanski, 1975).

A politikai liberalizmus nagy alakja Locke után Tocqueville.

**Alexis-Charles-Henri Clérel de Tocqueville (1805-1859)**



Jogász és diplomata, az iparosodott társadalmak politikai intézményrendszerét kutatta, főként azt, hogy ez miképp képes megvalósítani a szabadság és az egyenlőség érvényesülését. Ideálja az Amerikai Egyesült Államok intézményrendszere volt. A liberális irányzat szociológiai képviselőjének tekintik.

Forrás: Wikipedia

A politikai és gazdasági liberalizmus mellett megjelenő ***társadalmi liberalizmus*** eszméjének fő tézéseit később Jan Lutynski foglalta össze:

* az ember racionális lény, környezete terméke, tulajdonságai nem változtathatók meg, az emberek természetes törekvései harmóniát biztosítanak a társadalomban,
* az egyén korlátoktól mentes tevékenysége a társadalom haladásának alapja,
* a társadalom úgy gazdagszik, ha az egyének is gazdagodnak,
* az egyének közötti konfliktusokat a jog szabályozza, amely a cselekvést csak akkor korlátozhatja, ha az egyén mások kárára cselekszik,
* az állam szerepe korlátozott, a kezdeményezéseket nem szabad elfojtania, sőt a szabad versenyhez meg kell teremteni a feltételeket.

A tények azonban rácáfoltak a szép elméletekre, a gazdasági és társadalmi erők szabad játéka éppen az ellenkezőjét hozta annak, amit vártak tőle. A válságok, a társadalmi feszültségek hatására nagyon sokan szálltak szembe a liberalizmussal.

**Utópista szocialisták**

Utópista szocializmus néven a közösségi tulajdonon alapuló ideális államra vonatkozó korai, 1848 előtti elméleteket foglaljuk össze. A legismertebb utópista szocialista gondolkodók Saint-Simon, Robert Owen és Charles Fourier voltak. Saint-Simon munkásságát a korábbiakban ismertettük, ezért itt csak a további képviselők nézeteire térünk ki.

Fourier társadalmi rendszerében egy racionalizált munka- és településszervezetet dolgozott ki, a falansztert. Fourier kijelentette, hogy a sikeres társadalom alapja a törődés és az együttműködés. Úgy gondolta, hogy az a társadalom mely együtt tud működni, képes termelékenységének hatalmas fokozására.

***Az utópista szocialisták*** módosították a liberalizmus emberre vonatkozó elméletét, elvetették az emberi természet változtathatatlanságának koncepcióját és az emberi pszichikum plaszticitását hangsúlyozták.

**Robert Owen (1771–1858)**



Forrás: Wikipedia

Angliában Owen volt a legjelentősebb korai szocialista. Nyíltan vállalt ateizmusa felsőbb társadalmi rétegekben is népszerűséget hozott számára. Az utópikus szocialisták között kivételnek számított tényleges politikai aktivitásával. Ennek során sikeresen befolyásolta a munkásvédelmi törvények megalkotását. Később az Egyesült Államokban próbálkozott egy szocialista minta-település létrehozásával - sikertelenül. 1830-ban szakszervezeti mozgalmat indított, azonban a munkaadók és az állam ez ellen olyan élesen lépett fel, hogy Owen mozgalmát 1834-ben feloszlatta.

Owen hitt a nevelés erejében, szerinte a szakavatott nevelés képes beoltani az emberbe minden kívánatos hajlamot, és ez vezet a társadalomban minden egyén boldogságához. Az utópisták az osztálykülönbségeket tagadták, az egyenlőség társadalmát hirdették.

**Társadalmi reformerek, filantrópok**

***A társadalmi reformerek*** ugyan nem tekinthetők szociológusoknak, de szisztematikus adatgyűjtéseikkel, a feszültségekre javasolt reformelgondolásaikkal a társadalom lelkiismeretének tekinthetők.

**John Howard (1726-1790)**



Előfutáruk John Howard, aki Anglia börtöneit vizsgálva 1774-ben a börtöntörvény módosítását javasolta az angol parlamentnek. A korabeli Anglia börtönviszonyainak megreformálására törekedve végigjárta a börtönöket, feljegyezte a rabok nevét, a vádakat, jegyzéket készített a hivatalnokokról, felügyelőkről, leírta minden egyes rab helyzetét, lemérte a cellákat, beszélgetéseket folytatott a rabokkal stb. Szisztematikus adatgyűjtését „A börtönök Angliában és Walesben” című könyvében publikálta. Munkássága eredményeként az angol kormány speciális szervezeteket hozott létre hasonló adatgyűjtésekre. Forrás: Wikipedia


**Pierre Guillaume Frédéric le Play (**[**1806**](http://hu.wikipedia.org/wiki/1806)**- 1882)**

****

Forrás: Wikipedia

Hivatását tekintve bányamérnök, Saint -Simon tanítványa és szenátor volt. A tudományos szociológia megteremtőjének tekintik. Az önkéntes társulások híve, és a családok megerősítésében vélte felfedezni a társadalom fejlődésének legfőbb mozgatórugóját, ugyanakkor nem ellenezte a szabad versenyt sem. Írásai az 1870-es évek második felében jelentek meg. A munkások életkörülményeit kutatta megfigyeléssel, kapcsolatelemzéssel, interjúkkal. Legmaradandóbb a háztartások költségvetés-elemzése. [1846](http://hu.wikipedia.org/wiki/1846)-ban hazánkban is járt. Feldolgozta Hatvan társadalmi rétegződését, és leírta egy öttagú hatvani jobbágycsalád életviszonyait. Műve 1850-ben jelent meg magyarul.

**Charles Booth (1840-1916)**

A londoni munkások élet-és munkafeltételeinek vizsgálata. Londont körzetekre osztotta, és helyi vizsgálatokat végzett. A körzetekben albérleti szobákat vettek ki munkatársaival, együtt éltek a családokkal, interjúkat készítettek tanárokkal, házfelügyelőkkel. 8 társadalmi csoportot alakított ki. Kutatásait 1886-ban kezdte, majd 1882-1902 között 17 kötetben publikálta eredményeit, adatokkal segítette a törvényhozást. (Scepansky 1973)

**Marxizmus - Karl Heinrich Marx (1918-1883)**

Marx munkásságában nehéz eldönteni, hogy a tudományos kutatói vagy a politikai tevékenység tette-e ki a nagyobbik hányadot. Tudományos munkásságára sem lehet egységesen tekinteni, hiszen életművében - sokszor egymásba fonódva, de nem feltétlenül szorosan összefüggve - egy-egy művön belül is kifejtésre kerültek filozófiai, közgazdaságtani, politológiai és szociológiai elméletek és gondolatok.

Szociológiai szempontból fontos, hogy Marx vizsgálati tárgyát interdiszciplinárisan közelítette meg, és igyekezett a tényekből kiindulni. Művei megírásához rengeteg adatot gyűjtött össze saját korából és a történelemből is. Egyike azon társadalomkutatónak, akik legátfogóbban alkalmazták a történeti módszert. Követői Marx gondolatait gyakran eltorzították, míg mások az eredeti marxi gondolatok kritikájaként igyekeztek saját elméleteket kifejteni. Szociológiai szempontból a marxi életmű következő fontosabb gondolatai nyertek szélesebb körben elfogadást vagy éppen váltottak ki vitákat és kritikákat:

1. A gazdasági alap változása a társadalmi változások mozgatóereje, oka. A termelőerők változása a termelési viszonyok és a tágabban vett társadalmi, valamint tudati viszonyok megváltozását is kiváltja.
2. A társadalmak szerkezetének alapvető egységei az osztályok. Az osztályokat alapvetően a termelőeszközökhöz való viszonyuk alapján definiálta. Különleges szerepet tulajdonított az osztályok öntudatra ébredésének a társadalom fejlődésében.
3. A történelem lényege az osztályharcok története, a társadalmi fejlődés előrevivő ereje az osztályharc. Marx elmélete tipikus konfliktuselmélet (a társadalmi konfliktus nem "baj", hanem a fejlődés hajtóereje), szemben a harmóniaelméletekkel, amelyek a társadalmi együttműködés és konszenzus fontosságát hangsúlyozzák.

Marx jóslatai a társadalmi fejlődés jövőjéről, a szocializmus eljöveteléről viszont nem tartoznak a társadalomtudományok körébe, hanem filozófiai gondolatoknak vagy politikai programoknak tekinthetők. (Scepansky 1973)

KÉRDÉS

Ön szerint a mai szociológia megközelítésekben létezik-e a konfliktuselmélet? Vannak-e egyenlőséget hirdető eszmék a XXI. Században?

